Diari Oficial de la Generalitat Valenciana


Sumari del DOGV 3310, del 18-08-1998 (1998/6730)

RESOLUCIÓ de 20 de juliol de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni entre la Generalitat Valenciana i Renfe per a la prestació de serveis ferroviaris regionals en la línia Xàtiva-Alcoi.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3310

Data del DOGV
:   18-08-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/6730


Data del document
:   20-07-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 20 de juliol de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni entre la Generalitat Valenciana i Renfe per a la prestació de serveis ferroviaris regionals en la línia Xàtiva-Alcoi. [1998/X6730]
  
Subscrit, després de la tramitació prèvia reglamentària, entre la Generalitat Valenciana i Renfe, el 24 de juliol de 1997, un Conveni per a la prestació de serveis ferroviaris regionals en la línia Xàtiva-Alcoi, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0711/98, i que figura com a annex d'aquesta resolució.
  
València, 20 de juliol de 1998.- La subsecretària del Secretariat del Govern i Relacions amb les Corts: Catalina Escuín Palop.
  
Conveni entre la Generalitat Valenciana i Renfe per a la prestació de serveis ferroviaris regionals en la línia Xàtiva-Alcoi.
  
València, 24 de juliol de 1998
  
Reunits
  
D'una part, el senyor Luis Fernando Cartagena Travesedo, conseller d'Obres Públiques, Urbanisme i Transports de la Generalitat Valenciana, en ús de les facultats que té atribuïdes en virtut de la Llei 5/1993, de 30 de desembre, de Govern Valencià, i autoritzat expressament per a aquest acte per Acord del Govern Valencià, adoptat el dia 23 de juliol de 1997.
  
I d'altra el senyor Miguel Corsini Freese, president de la Red Nacional de los Ferrocarriles Españoles (Renfe), en representació d'aquesta, d'acord amb el que preveu l'apartat 1 a) de l'article 25 de l'Estatut Jurídic de Renfe, aprovat per Reial Decret 121/94, de 28 de gener.
  
Ambdós amb capacitat suficient per a obligar les seues representades,
  
Exposen
  
Primer
  
Que amb data 28 de gener de 1985, la Generalitat Valenciana i Renfe van subscriure un conveni per a l'explotació de la línia Xàtiva-Alcoi, com a conseqüència de l'Acord del Consell de Ministres de 30 de setembre de 1984, sobre actuacions en les línies altament deficitàries de Renfe.
  
Segon
  
Que el mencionat conveni va complir la seua vigència el 31 de desembre de 1987, sense que per part del Ministeri de Transports, Turisme i Comunicacions d'aleshores, a qui es va sotmetre l'assumpte, s'autoritzara la integració de la mencionada línia en el conjunt de les de la xarxa a efectes d'assumpció dels resultats d'explotació.
  
Tercer
  
Que si bé és cert que Renfe ha continuat prestant servei des de l'1 de gener de 1988 en la mencionada línia, sense cap suport contractual, això es deu, per una part, a què les inversions realitzades en el seu dia per la Comunitat Valenciana van permetre mantenir els temps de viatge, com també que la demanda de viatgers va anar en augment. Tanmateix aquesta tendència s'ha trencat davant el deteriorament de la infraestructura, la qual cosa ha determinat un increment dels temps de viatge, que està comportant una important disminució de viatgers.
  
Quart
  
Que en aquestes condicions Renfe no podrà continuar prestant servei en la línia que ens ocupa, afectada per l'Acord del Consell de Ministres de 30 de setembre de 1984, en mancar de suport contractual, d'aquí que resulte imperatiu per a la xarxa arribar a un acord en aquest sentit amb la Comunitat Valenciana.
  
Cinquè
  
Que la Generalitat Valenciana per tal d'aconseguir un eficaç sistema de transport ferroviari com a mitjà de vertebració territorial i de correcció de desequilibris territorials que incidesca en la millora de les condicions de vida dels valencians, ha decidit negociar amb Renfe les condicions de prestació dels serveis ferroviaris regionals en la línia Xàtiva-Alcoi.
  
Sisè
  
Que ambdues parts manifesten el seu comú interés que, a través de les accions incloses en aquest conveni, s'arribe a un índex de cobertura suficient de cara a la incorporació de la línia, la qual el pròxim contracte-programa Estat-Renfe definirà com d'explotació normal.
  
Setè
  
Que amb aquest fi s'han dut a terme les corresponents negociacions que culminen aquest acord-marc que s'estableix d'acord amb les següents
  
Estipulacions
  
Primera. Objecte
  
La Red Nacional de los Ferrocarriles Españoles es compromet i obliga durant la vigència d'aquest conveni a prestar els següents serveis ferroviaris regionals a la Comunitat Valenciana:
  
\* Relació València-Xàtiva-Alcoi
  
1 tren diari València-Alcoi
  
1 tren de circulació el divendres València-Alcoi
  
2 trens diaris Xàtiva-Alcoi
  
1 tren de dilluns a dissabte Xàtiva-Alcoi.
  
\* Relació Alcoi-Xàtiva-València
  
1 tren de dilluns a dissabte Alcoi-València
  
2 trens de circulació el diumenge Alcoi-València
  
1 tren diari Alcoi-Xàtiva
  
1 tren de dilluns a dissabte Alcoi-Xàtiva
  
1 tren diari excepte dissabte Alcoi-Xàtiva
  
Els horaris i les parades són els que figuren per a cadascun en l'annex 1 que s'incorpora a aquest document i que en forma part.
  
Addicionalment, i una vegada concloguen les obres d'infraestructura previstes en l'estipulació cinquena, s'implantarà un segon servei diari directe entre València i Alcoi i viceversa en substitució d'algun dels serveis abans esmentats que actualment cobreixen aquesta relació amb transbordament a Xàtiva.
  
En conseqüència, no són objecte d'aquest conveni la implantació, la modificació o la supressió d'altres serveis regionals que Renfe puga acordar en aquesta Comunitat Autònoma.
  
Segona. Condicions tècniques
  
Tots els serveis que preveu l'estipulació anterior es prestaran amb material autopropulsat de la sèrie 592 o 593.
  
Renfe, per raons tècniques o d'explotació i amb caràcter excepcional, es reserva la facultat de modificar els tipus de trens a utilitzar en aquests serveis durant el temps mínim imprescindible.
  
Tercera. Condicions econòmiques
  
La Generalitat Valenciana es compromet i obliga a subvencionar a Renfe els dèficits d'explotació dels serveis convinguts, definits per la diferència entre les despeses d'explotació i els ingressos generats pels viatgers que utilitzen aquests, durant els quatre anys de vigència del conveni.
  
D'acord amb el Contracte-Programa Estat-Renfe 1994-1998, el càlcul del cost d'explotació per a les anualitats de 1996, 1997 i 1998 és de 922, 932 i 959 PTA/km-tren, això sense perjudici de les eventuals modificacions que pogueren establir-se per la Comissió de Seguiment del Contracte-Programa Estat-Renfe. Per a l'anualitat de 1999 el cost d'explotació serà el fixat en el contracte-programa vigent en aquell moment i, en el seu defecte, el cost serà el corresponent al de l'exercici de 1998 amb la variació prevista de l'Índex de Preus al Consum (IPC) per l'Institut Nacional d'Estadística per a 1999, que als efectes de les estimacions incloses en l'annex II se xifra en el 2,5%, i sense perjudici de la regularització definitiva que corresponga quan es conega definitivament aquest IPC.
  
Atés que la línia Xàtiva-Alcoi figura entre les tancades per l'Acord del Consell de Ministres de 30 de setembre de 1984, sobre actuacions en les línies altament deficitàries de Renfe, a aquests costos s'afegiran els corresponents als de gestió d'infraestructura (és a dir despeses de manteniment d'infraestructura i despeses de circulació), sempre que es mantinga la línia fora de l'explotació normal de Renfe.
  
Els imports estimats de les subvencions previstes per a cadascun dels tres anys del període 97/99 i el corresponent a la liquidació definitiva de l'exercici 96 es recullen en l'annex II incorporat a aquest conveni.
  
Aquests imports defineixen els valors límit de la subvenció anual, de tal manera que si del seguiment de la prestació dels serveis convinguts durant el període 97/99 es deduïra que les diferències entre les despeses i els ingressos de l'explotació foren a superar aquests imports, la Comissió prevista en l'estipulació setena quedarà facultada per a revisar els serveis convinguts o per a proposar la subscripció d'una addenda al present conveni que modifique el mencionat import, i això d'acord amb els termes previstos en l'estipulació novena.
  
La proposta de subscripció de la referida addenda procedirà també en el cas que la superació dels imports estimats es posara de manifest en base a la liquidació de la subvenció corresponent a cada exercici.
  
Per a atendre les subvencions corresponents als exercicis 96 i 97 existeix consignació suficient amb càrrec al Programa Pressupostari 513.30 de la Generalitat Valenciana per a l'exercici de 1997.
  
En l'elaboració dels pressupostos de 1998 i 1999 la Conselleria d'Obres Públiques, Urbanisme i Transports proposarà les consignacions adequades per a atendre els compromisos derivats d'aquest conveni en aquests anys.
  
Quarta. Forma de pagament
  
Les transferències corrents a realitzar per la Generalitat Valenciana a Renfe per a atendre les subvencions establertes en aquest conveni se satisfaran en els termes següents:
  
1. Subvenció corresponent a l'exercici 96
  
L'import corresponent a la totalitat del dèficit d'explotació que es recull en l'annex II, una vegada formalitzat el Conveni i després de l'aportació per part de Renfe de la certificació del compliment de la prestació dels serveis convinguts i de la liquidació del mencionat dèficit, conformada per la Comissió de Seguiment establerta en l'estipulació setena.
  
2. Subvenció corresponent a l'exercici 97
  
L'import corresponent al nombre de mensualitats vençudes en el moment de la formalització del conveni, una vegada produïda aquesta formalització i després de l'aportació per part de Renfe de la certificació del compliment de la prestació dels serveis convinguts.
  
La resta de mensualitats, fins a la número onze, a partir del venciment d'aquesta, amb la comprovació i la conformitat prèvies per part de la Direcció General de Transports de la Conselleria d'Obres Públiques, Urbanisme i Transports, de la documentació a aportar per Renfe acreditativa del compliment de la prestació dels serveis convinguts o revisats, si s'escau, en base al que preveu el paràgraf 5è de l'estipulació tercera.
  
L'import d'una mensualitat es correspon amb la dotzena part de la valoració estimada en l'annex II.
  
L'últim lliurament, corresponent al mes de desembre, a partir del seu venciment, després de la comprovació i conformitat a què abans s'ha fet referència i l'aportació de la liquidació del dèficit d'explotació corresponent a l'exercici conformada per la Comissió de Seguiment establerta en l'estipulació setena, per un import igual a la diferència entre el mencionat dèficit i les quantitats lliurades amb anterioritat, amb l'estimació de l'annex II com a límit per a la suma dels lliuraments corresponents a l'exercici.
  
3. Subvenció corresponent als exercicis 98 i 99
  
L'import de cada mensualitat, corresponent a la dotzena part de la valoració estimada en l'annex II, fins a la número onze, a partir del venciment d'aquesta, amb la comprovació i la conformitat prèvia per part de la Direcció General de Transports de la Conselleria d'Obres Públiques, Urbanisme i Transports, de la documentació a aportar per Renfe acreditativa del compliment de la prestació dels serveis convinguts o revisats, si escau, en base al que preveu el paràgraf 5è de l'estipulació tercera.
  
L'últim lliurament, corresponent al mes de desembre, a partir del seu venciment, després de la comprovació i la conformitat a què abans s'ha fet referència i l'aportació de la liquidació del dèficit d'explotació corresponent a l'exercici conformada per la Comissió de Seguiment establerta en l'estipulació setena, per un import igual a la diferència entre el mencionat dèficit i les quantitats lliurades amb anterioritat, amb l'estimació de l'annex II com a límit per a la suma dels lliuraments corresponents a l'exercici.
  
Cinquena. Altres compromisos
  
Ja que per a potenciar l'ús dels serveis objecte d'aquest conveni és necessari dur a terme accions extraordinàries de manteniment en la infraestructura que permeten arribar als temps de viatge que existien al terme de l'anterior conveni entre la Comunitat Valenciana i Renfe de 28 de gener de 1985, que va complir la seua vigència el 31 de desembre de 1987, les parts han buscat fórmules per a assolir aquest objectiu.
  
Amb aquest fi Renfe es compromet a dur a terme labors de manteniment d'infraestructura en la línia Xàtiva-Alcoi per a garantir-hi, almenys, un correcte servei, en les mateixes condicions en què es prestava aquest el 1994, tot això d'acord amb l'annex III del contracte-programa Estat-Renfe, i per a aproximar el temps de viatge entre Xàtiva i Alcoi als 60 minuts.
  
Per a aquest objecte Renfe elaborarà el corresponent projecte tècnic que permeta que les obres estiguen contractades i executades durant 1997.
  
Sisena. Elaboració d'un estudi tècnic
  
Abans del 31 de desembre de 1997, les parts encarregaran un estudi, l'import del qual serà cofinançat per ambdues, per tal d'analitzar l'adequació de la línia Xàtiva-Alcoi a les necessitats de servei públic de transport dels municipis afectats, valorant tant els criteris de funcionalitat com els efectes territorials que cada alternativa puga plantejar.
  
En l'esmentat estudi es contemplaran les possibles accions en matèria d'infraestructura, superestructura i material mòbil, com també les fórmules de gestió en el marc dels escenaris d'evolució de la demanda associats a cada alternativa que queden definits en base a l'evolució de les variables socioeconòmiques i de la distribució modal.
  
Setena. Comissió de seguiment
  
Per a l'exacte i correcte compliment dels termes d'aquest conveni es designarà una comissió composta per sis membres, a raó de tres per cadascuna de les parts, que semestralment es reunirà per al seguiment dels termes d'aquest.
  
Aquesta Comissió serà l'encarregada de definir l'import de la subvenció definitiva a la vista de les dades anuals sobre costos i ingressos anuals, com també la d'autoritzar les modificacions d'horaris reflectits en l'annex I quan procedesca.
  
Vuitena. Vigència
  
Aquest conveni retrotreu els seus efectes a l'1 de gener de 1996 i estendrà els seus efectes al 31 de desembre de 1999 i això amb objecte que en aquest termini puguen assolir-se les polítiques comercials necessàries per a incrementar i estabilitzar el nombre de viatgers que utilitzen els serveis objecte del conveni, encara que qualsevol de les parts podrà denunciar aquest, denuncia que sortirà efectes als tres mesos de presentada.
  
No obstant això, atés que les disposicions aplicables en l'àmbit de la Generalitat Valenciana no permeten comprometre despeses amb càrrec a exercicis futurs en matèria de transferències corrents, la seua vigència durant els exercicis 1998 i 1999 queda subjecta a la condició suspensiva que existesca crèdit adequat i suficient per a finançar la despesa derivada del conveni en el pressupost de la Generalitat Valenciana de cadascun d'aquests exercicis.
  
Novena. Novació
  
Per mutu acord de les parts es podrà novar aquest conveni, entenent-se per novació la modificació substancial d'aquest en aspectes que no preveuen les seues estipulacions. La novació sols podrà realitzar-se per acord escrit, subscrit pels signants d'aquest document.
  
Deu. Rescissió
  
D'acord amb el que estableix l'article 7.3 del Decret 20/1993, de 8 de febrer, del Govern Valencià, pel qual es regula el Registre de Convenis i s'estableix el règim jurídic pressupostari dels convenis que subscriu la Generalitat Valenciana, el Govern Valencià podrà procedir a la rescissió d'aquest conveni si durant el primer any a partir de la seua signatura no s'executa la prestació corresponent.
  
En el mateix sentit Renfe podrà procedir a la rescissió d'aquest conveni si durant els exercicis 98 i 99 la Generalitat Valenciana no disposara de crèdit adequat i suficient en els pressupostos corresponents per a finançar la despesa derivada d'aquest.
  
Onze
  
Renfe donarà trasllat d'aquest conveni al Ministeri de Foment.
  
I perquè així conste signen aquest document en quadruplicat exemplar en el lloc i data que figura en l'encapçalament.
  
El conseller d'Obres Públiques, Urbanismo y Transportes: Luis Fernando Cartagena Travesedo.
  
El president de Renfe: Miguel Corsini Freese.
  
Annex I
  
Tren Origen Destinació Dies de circulació
  
4410 Alcoi (6.30) València (8.45) dl, dm, dc, dj, dv, ds.
  
4412 Alcoi (9.50) Xàtiva (11.45) diari
  
4414 Alcoi (15.45) Xàtiva (17.12) dl, dm, dc, dj, dv, ds.
  
4414 Alcoi (15.45) València (18.00) diumenges
  
4416 Alcoi (18.00) València (20.19) diumenges
  
4418 Alcoi (19.50) Xàtiva (21.17) dl, dm, dc, dj, dv, ds.
  
4411 Xàtiva (8.15) Alcoi (9.44) dl, dm, dc, dj, dv, ds.
  
4413 Xàtiva /13.05) Alcoi (14.34) diari
  
4415 València (17.15) Alcoi (19.30) diari
  
4417 València (19.00) Alcoi (21.21) divendres
  
4419 Xàtiva (21.30) Alcoi (22.56) diari
  
Nota: tots els trens efectuen parada en: Alcoi, Cocentaina, Agres, Ontinyent, Agullent, Albaida, Bufalí, Montaverner, la Pobla del Duc, Benigànim, el Genovés i Xàtiva.
  
Annex II
  
Liquidació exercici 1996
  
A) Costos d'explotació
  
Tren Dies circ. km km/tren/any
  
4.931 271 183 36.533 x 922 PTA
  
4.296 425 64 23.424 24.457.195
  
4.872 540 64 20.096 67.982.806
  
4.414 52 119 6.188 26.600.527
  
4.416 52 119 6.188 5.705.336
  
4.535 316 64 20.096 98.696.125
  
4.339 044 64 19.648 97.532.885
  
4.854 675 64 23.424 29.587.513
  
4.599 689 568 43.554 94.209.922
  
4.417 52 119 6.188 5.705.336
  
4.773 380 64 23.296 53.933.348
  
Totals 769.145 845.801.470
  
B) Costos mantenim. infraestr. 4.400.000
  
C) Costos de circulació 76.500.748
  
Total costos 053.726.759
  
Ingressos reals 96.910.103
  
Subvenció 901.478.812